b'\n_START_ARTICLE_\nStasys Digrys\n_START_SECTION_\nBiografija\n_START_PARAGRAPH_\nMa\xc5\xbea\xc5\xbeemio valstie\xc4\x8dio s\xc5\xabnus. Baig\xc4\x99s Ariogalos prad\xc5\xbeios mokykl\xc4\x85, d\xc4\x97l l\xc4\x97\xc5\xa1\xc5\xb3 stygiaus toliau priva\xc4\x8diai prad\xc4\x97jo mokytis tik sulaik\xc4\x99s 18 met\xc5\xb3. Trumpai dirbo Orenburgo vaistin\xc4\x97je. T\xc4\x97v\xc5\xb3 raginamas stojo \xc4\xaf Kauno dvasin\xc4\x99 seminarij\xc4\x85, bet nei\xc5\xa1laik\xc4\x97 egzamin\xc5\xb3. 1905 m. \xc4\xafstojo \xc4\xaf Lietuvos socialdemokrat\xc5\xb3 partij\xc4\x85 ir dalyvavo revoliuciniame s\xc4\x85j\xc5\xabdyje. 1906\xe2\x80\x931907 m. u\xc5\xbe tai kalintas Kauno kal\xc4\x97jime. 1909 m. baig\xc4\x97 Kauno prekybos mokykl\xc4\x85, 1910\xe2\x80\x931914 m. studijavo Petrapilio politechnikos instituto Ekonomikos fakultete._NEWLINE_1915\xe2\x80\x931917 m. Petrapilyje dirbo Rusijos valstybiniame banke ir dalyvavo lietuvi\xc5\xb3 organizacij\xc5\xb3 veikloje. 1917 m. \xe2\x80\x93 LSDP Petrapilio kuopos narys, jos daugumai nusprendus prisid\xc4\x97ti prie bol\xc5\xa1evik\xc5\xb3, i\xc5\xa1 kuopos i\xc5\xa1stojo ir organizavo nauj\xc4\x85 LSDP skyri\xc5\xb3. Dalyvavo Petrapilio lietuvi\xc5\xb3 seime ir dirbo Rusijos lietuvi\xc5\xb3 taryboje, tvark\xc4\x97 lietuvi\xc5\xb3 gr\xc4\xaf\xc5\xbeimo \xc4\xaf Lietuv\xc4\x85 reikalus. Bol\xc5\xa1evikams u\xc5\xbedarius atstovyb\xc4\x99 1918\xe2\x80\x931919 m. kalintas. 1919 m. gr\xc4\xaf\xc5\xbe\xc4\x99s \xc4\xaf Lietuv\xc4\x85, organizavo ir steig\xc4\x97 valstybines taupom\xc4\x85sias kasas, j\xc5\xb3 pirmasis direktorius. Vienas i\xc5\xa1 Auk\xc5\xa1t\xc5\xb3j\xc5\xb3 kurs\xc5\xb3 steig\xc4\x97j\xc5\xb3, valstybinio banko istorijos d\xc4\x97stytojas._NEWLINE_1920 m. vienas i\xc5\xa1 draudimo bendrov\xc4\x97s \xe2\x80\x9eLietuva\xe2\x80\x9c steig\xc4\x97j\xc5\xb3 ir pirmasis jos valdybos pirmininkas. Jo pastangomis organizuotas Kooperacijos bankas, iki 1924 m. gegu\xc5\xbe\xc4\x97s m\xc4\x97n. jo direktorius._NEWLINE_1920 m. gegu\xc5\xbe\xc4\x97s 15 d. \xe2\x80\x93 1922 m. lapkri\xc4\x8dio 13 d. Steigiamojo Seimo atstovas, i\xc5\xa1rinktas III (Raseini\xc5\xb3) rinkim\xc5\xb3 apygardoje. Priklaus\xc4\x97 LSDP frakcijai, vienas aktyviausi\xc5\xb3 kalb\xc4\x97toj\xc5\xb3, vienas i\xc5\xa1 lito \xc4\xafvedimo \xc4\xafstatymo autori\xc5\xb3. Pasibaigus seimo nario kadencijai, politikoje nedalyvavo. 1924 m. pa\xc5\xa1alintas i\xc5\xa1 LSDP.  Kelet\xc4\x85 kart\xc5\xb3 rinktas Kauno savivaldyb\xc4\x97s tarybos nariu._NEWLINE_Tolimesn\xc4\xaf gyvenim\xc4\x85 susiejo su profesine ekonomikos, bankininkyst\xc4\x97s, draudimo veikla. 1922\xe2\x80\x931940 m. Lietuvos banko tarybos narys, jos sekretorius. Kartu direktoriavo Tarptautiniame banke. Priklaus\xc4\x97 Ekonomini\xc5\xb3 studij\xc5\xb3, Kauno komercijos mokslams skleisti, Kauno nam\xc5\xb3 savinink\xc5\xb3, Prekybos ma\xc5\xa1inomis ir j\xc5\xb3 dalimis draugijoms._NEWLINE_1944 m. pasitrauk\xc4\x97 \xc4\xaf Austrij\xc4\x85. Vienoje kasmet organizuodavo Vasario 16-osios min\xc4\x97jim\xc4\x85.'